Mark James Harper
Mark James Harper er en britisk konservativ politiker. Han har været medlem af House of Commons siden parlamentsvalget i 2005 og har beklædt posten som transportminister, udnævnt af Rishi Sunak, siden oktober 2022. Han har tidligere beklædt posten som chefindpisker (chief whip), da David Cameron var premierminister, og tillige erhvervet sig ministererfaring på mindre poster som viceminister i flere forskellige ministerier.
Mark Harper er uddannet på en kommuneskole, hvorfra han gik videre til University of Oxford, som han forlod med en PPE-grad (politik, filosofi, økonomi). Inden han blev valgt til parlamentet, arbejdede han som statsautoriseret revisor, dels hos KPMG, dels i eget firma.